ไฟแนนซ์ทูเดย์
โดย...ช.ชดา
29 ก.ย. 2558

โดย...ช.ชดา
...พิษหนี้เสียของบริษัท สหวิริยาสตีลอินดัสตรี (SSI) ส่งผลให้ มูดี้ส์ อินเวสเตอร์ส เซอร์วิส จับตาหนี้เสียของสถาบันการเงินมากขึ้น แต่ยังไม่มีการหั่นอันดับความน่าเชื่อถือของธนาคารไหน
สำหรับไทยพาณิชย์ กับกรุงไทย ที่โดนผลกระทบโดยตรง มูดี้ส์ตามดูว่าจะจัดการกับหนี้เสียก้อนใหญ่นี้อย่างไร หากตั้งสำรองหนี้ได้คงจะไม่มีผลกระทบต่อมุมมองเรตติ้งของทั้งสองธนาคาร
...ความคืบหน้าแก้ไขหนี้ของสหวิริยาฯ ไม่มีอะไรมาก เจ้าหนี้จ้าง Clifford Chance บริษัทกฎหมายชั้นนำของอังกฤษเป็นที่ปรึกษากฎหมาย เพื่อดูกฎหมายของอังกฤษว่าจะเข้าไปจัดการอย่างไรกับหนี้ของ สหวิริยา ยูเค ได้บ้าง โดยเฉพาะการยึดหลักทรัพย์ค้ำประกันที่มีทั้งที่ดิน ท่าเรือ หากแก้ไขหนี้ได้ยากเพราะแพ้ระยะทาง งานนี้อาจจะได้เห็นการขายทอดตลาดสินทรัพย์ลูกหนี้ในต่างประเทศกันแน่
...ยืนยันจากปากของ อภิศักดิ์ ตันติวรวงศ์ รมว.คลัง ว่า การปล่อยกู้ซอฟต์โลนช่วยเหลือเอสเอ็มอี 1 แสนล้านบาทนั้น ไม่มีเงื่อนไข ห้ามนำเงินกู้ดอกเบี้ยต่ำไปรีไฟแนนซ์หนี้ ทางด้านนโยบายเปิดกว้าง ต้องการให้ธนาคารพาณิชย์ไปจัดการเงินเองตามที่เห็นสมควร แบบใครมาก่อนได้ก่อน ใครคิดช้าเงินหมดก็อดได้เงินกู้ดอกเบี้ยต่ำไปให้ลูกค้า
เหตุผลที่ไม่มีการกำหนดเงื่อนไขนี้ รมว.คลัง บอก ช.ชดา ว่า เพราะเป็นนายแบงก์เก่าเห็นว่าการกำหนดเงื่อนไขมากมายจะกลายเป็นอุปสรรคที่ทำให้โครงการตามนโยบายของรัฐบาลไม่เคยประสบความสำเร็จ
...ช่วงที่ตลาด กทม.เริ่มอิ่มตัว หลายธนาคารเบนเข็มไปเจาะกลุ่มลูกค้าภูธร สิ่งที่ตามมาจากการบุกตลาดกัน คือ การเอารัดเอาเปรียบลูกค้า โดยเฉพาะธุรกิจแบงก์แอสชัวรันส์
ไม่รู้ว่าแบงก์เป็นเทวดาหรือซาตาน ตัวอย่างที่ ช.ชดา ได้รับการร้องเรียนจากลูกค้าว่า ไปขอกู้สินเชื่อบุคคล 2.2 แสนบาท เพื่อเป็นทุนเตรียมรักษาพยาบาลภรรยาที่ป่วยเป็นมะเร็ง ธนาคารเจ้าหนี้ก็ขอให้ซื้อประกันชีวิตที่คุ้มครองหนี้หากลูกหนี้เสียชีวิต ประกันจะจ่ายหนี้ที่ค้างชำระกับธนาคารได้หมด แต่ถ้าไม่เสียชีวิตครบกำหนดลูกค้าก็จะได้เงินคืน จ่ายเบี้ยประกันปีละ 2.2 หมื่นบาท ต่อมาก็ขอให้ซื้อประกันชีวิตแบบสะสมทรัพย์อีกฉบับ จ่ายเบี้ยประกันอีก 9,000 กว่าบาท
สรุป กู้เงิน 2.2 แสนบาท โดนหักเบี้ยประกันปีละ 3 หมื่นกว่าบาท ได้เงินเพียง 1.8 แสนกว่าบาท เรื่องนี้จบลงตรงที่ธนาคารยอมคืนเบี้ยประกันฉบับหลังให้ แต่ให้รออีก 1 เดือนถึงจะคืนเงินเข้าบัญชีให้
...ทารุณคนจนจริงๆ